# **FDFere skal gå for mennesker i nød og spise insekter for at hjælpe verdens fattigste.**

***10. marts går unge på gaden til fordel for verdens fattigste som en del af Folkekirkens Nødhjælps indsamling, Sogneindsamlingen.***

Krige, konflikter og katastrofer er blevet en del af hverdagen. Herhjemme oplever vi, at vejret forandrer sig. Andre steder er familier tvunget til at lægge deres liv om eller i værste fald flygte i sikkerhed.

Det er ikke kun konsekvenserne af klimaforandringerne, der er rykket tæt på. I Ukraine raser krigen snart på sit tredje år. De voldsomme bombardementer, og den konstante frygt har sat sig dybt i befolkningen, og mange børn kan ikke længere huske livet før invasionen.

I Israel og Palæstina er menneskeliv gået tabt, og 1.8 millioner mennesker i Gaza er blevet fordrevet.

**Pengene går til akut nødhjælp og langsigtede løsninger**

Søndag den 10. marts går familier, FDFere, spejdere og kommende konfirmander over hele landet på gaden til Folkekirkens Nødhjælps indsamling.

Pengene fra Folkekirkens Nødhjælps Sogneindsamling går i år til at hjælpe mennesker ramt af katastrofer. Det kan blandt andet være til mad, varme tæpper, et sikkert sted at bo eller penge, så de ramte selv kan bestemme, hvad de har brug for.

**Mira kan nu komme i børnehave**

En af dem, der blandt andet har modtaget hjælp er 5-årige Mira fra Ukraine. Mira bor 40 km fra frontlinjen i Zaporizjzja. Her er bombardementer og luftalarmer blevet en del af hverdagen.

Siden krigen brød ud, er alle offentlige børnehaver blevet lukket. Men med hjælp fra Folkekirkens Nødhjælp har Mira fået mulighed for at komme i børnehave drevet af frivillige i en sikker kælder.

”Mira lyser op, når hun kommer i børnehaven. Hun plejede at sidde på sit værelse alene og tegne uden at have venner,” siger Miras mor Natalja.

Børnehaven fjerner fokus fra krigen og giver børn lov at være børn. For Mira er det en pause fra de rædsler, som hun har gennemlevet, siden krigens begyndelse.

”Mira reagerer meget voldsomt på sirenerne. Hun har simpelthen så mange traumer fra krigen, som kommer op til overfladen, når vi hører en bombe eller sirener. Men i børnehaven er hun en helt anden. Hun reagerer næsten ikke på sirenerne, fordi hun er omgivet af andre børn og pædagoger,” siger Natalja.

**Unge skal spise melorme**

Som optakt til indsamlingen har 8.000 af Danmarks teenagere haft besøg af danske unge, som har været ude og bo en lokalbefolkningen i nogle af de lande, hvor Folkekirkens Nødhjælp arbejder. Målet med besøget var at give et indblik i livet hos verdens fattigste samtidig med, at de unge lærer, at vi i Danmark har handlemuligheder, og faktisk kan gøre en forskel med de valg man træffer. Det betyder noget, når man spiser klimavenligt eller tager toget på ferie i stedet for fly.

En af aktiviteterne er at spise tørrede fårekyllinger, græshopper og melorme. Konstitueret Generalsekretær i Folkekirkens Nødhjælp, Jonas Vejsager Nøddekær forklarer:

”Insekter er en af de mange måder, som vi laver nødhjælp på i dag. I flygtningelejrene i Kenya lærer kvinderne at dyrke fårekyllinger, som males om til insektmel og på den måde sikrer protein i kosten.” Hun fortsætter:

”Fårekyllinger har den fordel, at de er utroligt klimavenlige. De kræver hverken meget vand eller udleder meget CO2 i modsætning til eksempelvis oksekød eller lammekød. Vi ønsker på den måde også at fortælle, hvordan de valg, vi tager i Danmark, påvirker mennesker i en anden del af verden.”

**Vi kan gøre en forskel**

Spørger man Jonas Vejsager Nøddekær, om den danske indsats overhovedet gør en forskel, er svaret et stort JA:

”Der skal meget lidt til at gøre en kæmpe forskel. Bruger man tre timer af sin søndag kan man samle mellem 800 og 900 kroner ind. For de penge kan Folkekirkens Nødhjælp give løn til en pædagog i Ukraine i 14 dage eller købe høns og geder til familier i Malawi.”

*Du kan tilmelde dig indsamlingen på* [**www.nødhjælp**](http://www.nødhjælp)**.dk** *eller støtte med et bidrag på MobilePay 114400.*

***Pressekontakt:***

*Jonas Hundebøll, Projektleder Folkekirkens Nødhjælp*

*Tlf. 50602006, jhhu@dca.dk****jonas***